  Майя Бывальцева Туннэ, 14-тӥ гудырикошконэ, «Удмурт Кенешлэн» исполкомаз элькунын удмурт кылын телерадиовещаниез азинтон ужпумез эскеризы. Та ласянь рос-прос ивортон лэсьтӥз «Мынам Удмуртие» телерадиокомпанилэн кивалтӥсез Марина Городилова. Солэн верамезъя, удмурт кылын теле- но радиопередачаос уз быре. Куарусёнысен выльдэм пуштросэн яке чылкак выль программаос потозы. Но вуоно арысен телепередачаосты учкон ласянь луонлыкъёс сюбеганы быгатозы. Али улосвыл телеканалъёс федерал каналъёсын ӵош ужало. Но цифра амалэн вещание потыса, отын улосвылъёслы дыр уз висъяськы ни. Чакланъёсъя матысь дыре, али веразы ни — 2019-тӥ арын 1-тӥ толсуре, федерал каналъёслэн аналоговой вещанизы уз ни луы, со дырысен федерал телеканалъёс асьсэ коже цифраын гинэ вещаниез нуозы. Улосвылъёслы дыр отын висъямтэ, чакламын ВГТРК-ын гинэ. Озьыен, ог люкетэзлэн кунын улӥсьёслэн улосвыл телевидениез учкыны луонлыксы быре Марина Городилова, «Мынам Удмуртие» телерадиокомпанилэн кивалтӥсезТуннэ «Мынам Удмуртие» телеканаллэсь передачаоссэ огшоры антеннаен «Витетӥ каналысь» учкыны луэ. Выль арысен сыӵе луонлык быроз. Кылем арысенн компания 21-тӥ кнопкаын вещание нуыны луонлык басьтӥз. Но таиз Ижкарысь кабельной операторъёс пыр гинэ мынэ. Со сяна, Ростелеком 174 гуртъёсын возьматыны быгатэ, шуиз Марина Городилова. Удмурт телепередачаосты учкыны эшшо одӥгез луонлык — компанилэн сайтэз пыр. Но туннэ дунневыл вотэс элькунысь ваньмаз гуртъёсы вуымтэ на. Вылаз ик компьютерзы но ваньмызлэн ӧвӧл. Кылдэм югдурысь потыны юрттысал спутник пыр возьматонэ потон, уката ик, туннэ тросэзлэн сыӵе антеннаос пуктэмын ни. Но со понна трос коньдон кулэ. Марина Городиловалэн верамезъя, Телекарталэн, Триколорлэн но МТС-лэн спутник пыр вещаниязы пырон понна 30–40 миллион манет кулэ. Телекарта, Триколор но МТС спутниковой операторъёсын вераськимы ни. Валтӥсь ужпум — коньдон. <…> Асьме кивалтэтэн кенешиськомы МТС-лэн но Телекарталэн ке но вещанияз пыроно вал шуыса. Отын дуныз мукетгес, Триколор сярысь ог вить поллы дунтэмгес, но отын учкисьёс но ӧжытгес. Тужгес трос учкисьёсыз Триколорлэн, но со туж дуно. Отчы султон понна толэзяз 2,5 миллион манет тыроно. <…> Тӥрлык 300–500 сюрс манет, мон малпасько, тазэ ми вормом. Валтӥсез — толэзьлы быдэ тыриськон Марина Городилова, «Мынам Удмуртие» телерадиокомпанилэн кивалтӥсезНялтас вераса, спутник пыр вещаниез нуонлэн эшшо одӥг умой палыз вань — удмурт кылын передачаосты быдэс дуннеын адӟыны быгатозы. Радио сярысь верано ке, татын вӧлмытон ласянь сюлмаськонъёс ӧвӧл. Удмурт программаосты азьвыл сямен ик эфирысь тулкымъёсын кылзыны луэ. Со сяна, удмурт кылын интернет-радиоуен-нуналэн ужа. Тегъёс: Мерлык Ижкар Удмуртия УдмуртКенеш удмурткыл телевидение  